23. schôdza NR SR - 10.deň - B. popoludní
Dátum: 2024-12-09
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

102. Ďakujem veľmi pekne. Takže milí kolegovia, milé kolegyne, prichádzame k zákonu, ktorý tak ako aj v predchádzajúcom zákone hovoril o tom, že by mali sme šetriť a mali by sme ísť príkladom, ako priniesť peniaze do štátneho rozpočtu. A nie cestou, že budeme zdierať ľudí, že budeme orať na ich chrbtoch, že budeme im zvyšovať 900 poplatkov, ako to robí Robert Fico. Je to zverejnené na stránke ficovepoplatky.sk, že im nebudeme zvyšovať diaľničné známky, aj keď vieme, že diaľnica do Košíc stále ešte nie je. Že im nebudeme zavádzať novú transakčnú daň, ktorá mnohé OZ-ká zničí a ktorá bude sťažovať len podnikateľské prostredie na Slovensku a podnikatelia, ktorí budú môcť, tak pôjdu do okolitých krajín, kde majú lepšie daňové podmienky. A jednoducho nebudeme zdierať ľudí, nebudeme sa tváriť, že ideme konsolidovať, tak ako to robí táto vláda. Zdvíha si platy, na druhej strane ľuďom dane, ale že trošku prispejeme aj symbolicky tým, čo máme. To znamená, tak ako ministri, keď sme hovorili v minulom alebo v tom predchádzajúcom zákone, by si mali znížiť platy, neobchádzať zákon a nerobiť to, že cez paušálne náhrady si zvýšili platy o 5-tisíc eur mesačne. Že si budú premiéri, ale nie premiéri, ale že jednému premiérovi, na ktorého to našili, tak nebudú si dávať renty. Telefón, neviem, či môžeme tu používať, lebo ma to ruší trošku. (Rečník sa otočil smerom k predsedajúcemu.) Prepáčte, pán predsedajúci. No a že proste pôjdeme príkladom. Jednoducho tak ako ministri by mal ísť príkladom a najprv by si mali niečo odmakať a potom, keď si odmakajú, keď uvidíme, že tie financie jednoducho na Slovensku idú dobrým smerom, že sa dlh znižuje, že vytvárajú podmienky na Slovensku pre ľudí, pre podnikateľov, pre zamestnancov také, že krajine sa darí, tak potom áno, príďme s návrhom, že ministri potrebujú zvýšiť platy, krajine sa darí, nemusíme obchádzať zákon o rozpočtovej zodpovednosti a keď uvidíme, že tí ministri makajú, nech sa páči, nech majú tie platy, kľudne. Na druhej strane politické strany, ktoré dostávajú príspevky od štátu, tak áno, keď tie politické strany majú niekoľko miliónov, tak podľa mňa by mali tiež sa spolupodieľať na tom, aby prispeli do štátneho rozpočtu a ukázali to gesto tým voličom, tým občanom Slovenskej republiky, že to nebude len o nich, že len oni sa musia skladať, oni, ktorí dennodenne drú na to, aby zaplatili štátu dane. Ale aj my politici, ministri, politické strany, že sa budú jednoducho, že ukážu, že sú ochotní prispieť k tej konsolidácii. Neviem, či máte informáciu, koľko už politické strany, odkedy vznikla Slovenská republika, odkedy máme voľby, že koľko tie politické strany peňazí už získali, ale je tu taká zaujímavosť. Možno neviete, ale politická strana SMER už získala od štátu viac ako 100 mil. eur. Viac ako 100 mil. eur získala strana SMER od štátu. No ja sa pýtam, že či strana SMER by nechcela prispieť ako najsilnejšia strana, ktorá má plný mešec peňazí, či by nechceli tiež prispieť troškou tým občanom a ukázať gesto, že áno, máme tých peňazí dosť, nepotrebujeme mať tri centrály, nepotrebujeme mať 30 sekretárok, nepotrebujeme robiť kampane aj v Čechách, aj v Poľsku, aj v Maďarsku, aj v Rusku, stačí, keď budú robiť kampaň na Slovensku. Podľa mňa tie bohaté strany by mali prispieť, mali by ukázať, že áno, obyvatelia, milí občania, prispejeme do tej konsolidácie. O tom je tento zákon, aby tie bohaté veľké strany jednoducho prispeli viac. Tie, čo nemajú až také veľké príspevky možno menej a tí, čo majú úplne málo, tí, čo majú najmenej, nech nemusia prispieť. Dobre chápeme, že sú tu nejaké výdavky na volebnú kampaň, sú tu nejaké výdavky na centrálu, sú tu nejaké výdavky na ľudí, ktorí pracujú pre tie politické strany. Tak tam si viem predstaviť, že jednoducho aby tie strany nemuseli brať peniaze od oligarchov, nemuseli robiť kšefty, tak nech tieto strany nemusia prispieť. Ale bohaté strany, ktoré získali už viac ako 100 mil. eur a možnože v ďalších voľbách to nebude SMER, možnože to bude v ďalších voľbách nejaká iná strana. Ja teraz nehovorím o tom, že to musí byť SMER. Do budúcna možnože sa ukáže, že to bude iná strana, ale taktiež keď získa obrovské milióny, tak tie milióny jednoducho by sa mali rozdeliť tak, že niečo ide na fungovanie tej strany, ale dnes, v dnešnej situácii, keď každý hovorí o tom, že treba konsolidovať, Robert Fico je prvý, ktorý hovorí, že treba konsolidovať. A odkiaľ? Dajte nápady, odkiaľ? No tak tu je ďalší nápad. A dobre, možno si bude Fico hovoriť, že to je prd do stromovky, ale tí ľudia chcú vidieť od nás politikov tú solidaritu. Ľudia chcú vidieť, že aj politikom záleží na tom, že fakt treba konsolidovať, že fakt treba šetriť. A nie že poďme šetriť na ľuďoch. No, tak to je najjednoduchšie. Poďme tých ľudí ožobráčiť, poďme im zobrať ešte viac, poďme ich zdaniť ešte viac, poďme im ešte viacej poorať po tých chrbtoch. To nemôže byť o tom, tí ľudia musia vidieť, že aj tí politici a najmä vládni politici, a že tie bohaté strany, najmä vládne teraz strany, lebo od nich záleží, či ten zákon prejde, alebo neprejde. Vtedy tí ľudia uveria politikom, že to myslia vážne, keď sa budú spolupodieľať na tom nielen platmi, ale aj príspevkami zo štátu pre politické strany, že sa budú spolupodieľať na tej konsolidácii. O tom by to malo byť. Aktualizácia pre divákov, ktorí nevidia celé plénum, ale vidia len mňa, je taká, že momentálne tu z vládnych politikov a poslancov nie je nikto, okrem pána predsedajúceho Žigu, ktorý tu musí byť, lebo predsedá. Z vládnych poslancov tu nie je nikto, pracovný deň, 17.49 h, len pre vás, aby ste vedeli. Takže toto, vážení občania, je veľmi dôležité, aby ľudia uverili tej konsolidácii, aby chceli platiť tie dane. Potom sa Fico sťažuje, že ľudia málo jedia, že ľudia si málo kupujú v obchodoch, že spotreba je slabá. Ale však jak tí ľudia majú tomu uveriť, keď vidia, že politici si žijú nad svoje pomery, že majú tridsaťtisícové hodinky, že majú vily na Francúzskej riviére, že už nevedia sa vopchať do kože. Musí proste minister ísť v nedeľu na formulu, čo by mal sedieť na vláde a rokovať, ako pomôcť zdravotníkom, ako zažehnať krízu, aby nás tu mal kto ošetrovať, no proste premiér povie, že to nie je jeho téma, on ide do Brazílie, lebo potrebuje pre Kaliňáka lietadlá a vy občania plaťte dane. Vy viacej jedzte, vy viacej kupujte, aby my sme mali viacej daní v štátom rozpočte. Na toto ľudia na Slovensku vám neskočia. A toto je ďalší zo série zákonov, ktorí ukazuje to gesto, ktorý ukazuje to, že politici by mali ísť príkladom. Že ak sú tu politické bohaté strany, tak nech sa spolupodieľajú na tej konsolidácii. Toto je fér, takto povedať občanom, a nielen to povedať, ale aj za to zahlasovať. Takže ja sa opäť veľmi teším na to, ako vládni poslanci zahlasujú, ako sa k tomu postavia, lebo to bude ich zrkadlo. Môžu rozprávať rečí, koľko chcú, môžu si vymýšľať rôzne výhovorky, že tamto nefunguje, hento nefunguje. Možnože takto by to nemalo byť, malo by to byť inak, lepšie, ale to hlasovanie ukáže, ako tým politikom, a teda vládnym politikom záleží na tej konsolidácii, záleží im na tom, aby ľuďom ukázali ten príklad. Lebo potom, keď prídu do regiónov a pozerajú sa tým ľuďom do očí, ktorí zarábajú 800-900 euro, mnohí minimálnu mzdu, mnohí musia chodiť do zahraničia, aby si zarobili viac, aby ich rodiny mohli prežiť, tak potom nech sa im pozrú do očí a povedia im, že viete čo, ale no my proste musíme mať tie milióny, aj tie strany, aj tí ministri musia mať o 5 000 eur mesačne viac, aj tie renty potrebujeme, aby sme mali. Potom nech to tým ľuďom vysvetľujú. My ľuďom hovoríme jasne, vy choďte príkladom, buďte príkladom pre ľudí, ak im chcete vládnuť. Znížte si platy a znížte si príspevky pre politické strany. Opakujem, zákon je nastavený férovo, aby to nebolo o tom, že malá politická strana, ktorá nemá tých peňazí až toľko veľa, aby mohla mať aj na kampaň, aj na centrálu, aj na všetky tie, obslužný staff, ktorý pracuje, či už v kancelárii, alebo v regiónoch, ale aby to bolo nastavené férovo tak, aby bohaté strany prispeli viacej a tie strany, ktoré majú menej, prispeli menej a tí, čo majú úplne najmenej, tak treba byť možno solidárny aj s nimi, nemusia jednoducho prispieť. Ale to gesto, tá symbolika, tá solidarita je veľmi podstatná. Takže ja by som bol veľmi rád keby kolegovia hlavne z vládnej koalície tento zákon podporili.